PREDKLADACIA SPRÁVA

Podnet na vypracovanie správy

 Predkladaný materiál s názvom Správa o záveroch a odporúčaniach vyplývajúcich z dotazníka „Právna ochrana pred netransparentnosťou, zneužívaním a konfliktom záujmov vo vzťahu k rozhodovaniu o využívaní fondov EÚ v SR“ (ďalej „správa“) bol spracovaný odborom boja proti korupcii Úradu vlády SR.  Správa bola vypracovaná na základe informácii zistených pri vyhodnocovaní týchto dotazníkov (tieto boli adresované všetkým riadiacim orgánom a sprostredkovateľským orgánom  jednotlivých operačných programov fondov EÚ a ich implementačným agentúram, ďalej RO, SO/RO, IA), ako aj na základe viacerých podnetov, ktoré v súvislosti s využívaním fondov EÚ dostal odbor boja proti korupcii Úradu vlády SR od konečných prijímateľov pomoci a projektových manažérov vrátane podnetov od mimovládnych organizácií (MVO). Materiál, jeho príprava i vyhodnocovanie jeho predbežných výsledkov a odporúčaní bol priebežne prerokovávaný aj na koordinačných poradách pracovnej skupiny podpredsedu vlády SR pre európsku integráciu, ľudské práva a menšiny  Pála Csákyho.   

Účel sledovaný správou a odôvodnenie jej potreby:

Vyššie uvedený dotazník inventarizoval legislatívny rámec i aplikačnú prax správy fondov EÚ, pričom zdokumentoval niektoré nedostatky v legislatívnom prostredí, ako aj  nie vždy jednotnú prax pri aplikácii právnych predpisov a odporúčaných postupov u jednotlivých RO, SO/RO a IA. Účelom správy je spracovanie návrhu opatrení v oblasti štrukturálnych fondov EÚ, zameraných na ochranu pred netransparentnosťou, možným zneužívaním a konfliktom záujmov. Správa na základe vykonanej inventarizácie navrhuje doplniť právnu a metodickú úpravu v oblastiach, v ktorých v súčasnosti absentuje alebo je v praxi neúčinná, nevynútiteľná, nejasná a rôzne interpretovateľná. Sústreďuje sa na päť tematických okruhov: (I.) Vyhlasovanie výziev na predkladanie projektov, (II.) Príprava a podávanie projektov, (III.) Hodnotenie a výber projektov, (IV.) Monitoring a  (V.) Konflikt záujmov. Vo všetkých oblastiach ukladá konkrétne úlohy s cieľom stransparentnenia, zjednodušenia a čo najširšej unifikácie všetkých súvisiacich procesov.

Na vypracovaní materiálu sa podieľali Úrad vlády SR, Ministerstvo výstavby a regionálneho rozvoja SR, Ministerstvo financií SR a ďalšie ministerstvá zapojené do systému štrukturálnych fondov EÚ a Kohézneho fondu. 

V návrhu uznesenia sa poveruje podpredseda vlády SR pre európsku integráciu, ľudské práva a menšiny v spolupráci s podpredsedom vlády a ministrom spravodlivosti SR koordináciou úloh spojených s realizáciou návrhov opatrení vyplývajúcich zo Správy a relevantní rezortní ministri úlohou transponovať návrhy opatrení zo Správy do všetkých relevantných normatívnych aktov, manuálov, príručiek a pokynov a iných riadiacich aktov v ich pôsobnosti.

Očakávaný dosah materiálu na štátny rozpočet a na rozpočty vyšších územných celkov:

Materiál nemá žiadny dopad na štátny rozpočet, zamestnanosť ani životné prostredie. 

Dôvod nesprístupňovania návrhu zákona:

Nie je dôvod na nesprístupnenie materiálu.